Európsky súdny dvor rozhodol v spore poľského regulátora a operátora Polska Telefonia Cyfrowa (PTC) v prospech regulátora. Operátor dostal od úradu pokutu za to, že účtoval zákazníkom neprimerane vysoký poplatok za prenesenie čísla k inému operátorovi. Odvolal sa preto až k súdu EÚ.
Ten ale rozhodol, že regulačné úrady môžu nastaviť maximálnu výšku poplatku za prenos čísla do inej siete aj pod úroveň skutočných nákladov operátora. Informuje o tom server cellular-news.com.
Súd zdôraznil, že výška reálnych nákladov a priama úhrada poplatku zákazníkom vždy spolu súvisia. Národné regulačné úrady však musia nájsť kompromis tak, aby bol spokojný nielen operátor, ale na druhej strane i zákazník. Ten by nemal byť podľa súdu od prenosu čísla výškou poplatku odradzovaný. V takom prípade musí úrad zasiahnuť a konečnú cenu regulovať hoci aj pod úroveň skutočných nákladov.
Na Slovensku si účtujú operátori za prenesenie telefónneho čísla ku konkurencii rôzne poplatky. V Orangei je to 6,62 eura, v T-Mobile stojí prenos 7,90 eura. Žiadny poplatok si neúčtuje O2, naopak, prichádzajúcim zákazníkom z ostatných sietí ponúka bonus 25 eur. Telekomunikačný úrad SR ešte minulý rok odporučil operátorom neúčtovať žiadny poplatok, maximálne však štyri eurá. Orange a T-Mobile však výzvy ignorovali. Poplatok síce znížili, no nad odporúčanú hranicu.